钦定古今图书集成/明伦汇编/宫闱典/第060卷 > 北齐
## 钦定古今图书集成/明伦汇编/宫闱典/第060卷 > 北齐

《北齐册皇太子及太子朝觐之仪》。

按《隋书礼仪志》：“后齐册皇太子，则皇帝临轩，司徒为
使，司空副之。太子服远游冠，入至位，使者入奉册。读
讫，皇太子跪受册于使，以授中庶子，又受玺绶于尚
书，以授庶子，稽首以出。就册，则使者持节至东宫，宫
臣内外官定列皇太子阶东，西面。若幼，则太师抱之，
主衣二人奉空顶帻服，从以受册。明日，拜章表于东
宫殿庭，中庶子、中舍人乘轺车奉章诣朝堂谢。择日
斋于崇正殿，服冕乘石山安车，谒庙。择日，群臣上礼。
又择日会。明日三品以上笺贺。”又按《志》，“后齐皇太
子月五朝，未明二刻，乘小舆出，为三师，降至承华门，
升石山安车。三师轺车在前，三少在后，自云龙门入，
皇帝御殿前，设拜席位，至柏阁，齐帅引”洗马、中庶子
从至殿前席南，北面再拜。

### 文宣帝天保元年六月诏立王子殷为皇太子九月以皇太子监总国事因定监国之仪

按《北齐书文宣帝本纪》，天保元年夏六月丁亥，诏立
王子殷为皇太子。己亥，以皇太子初入东宫，赦畿内及并州死罪已下，馀州死降，徒流已下一皆原免。九
月庚午，皇太子入居凉风堂，监总国事。按《废帝本
纪》，废帝殷，字正道，文宣帝之长子也。母曰李皇后。天
保元年立为皇太子，时年六岁。性敏慧，初学反语，于
“迹”字下注云“‘自反。”时侍者未达其故，太子曰：“迹’字足
傍亦为‘迹’，岂非自反耶？”常宴北宫，独令河间王勿入。
左右问其故，太子曰：“世宗遇贼处，河间王复何宜在
此？”文宣每言太子得汉家性质，不似我。欲废之，立太
原王。初诏国子博士李宝鼎傅之。宝鼎卒后，诏国子
博士邢峙侍讲。太子虽富于《春秋》，而温裕开朗，有人
君之度。贯综经业，省览时政，甚有美名。七年冬，文宣
召朝臣文学者及礼学官于宫宴会，令以经义相质，
亲自临听，太子手笔措问，在坐莫不叹美。九年，文宣
在晋阳，太子监国，集诸儒讲《孝经》，令杨愔传旨，谓国
子助教许散愁曰：“先生在世，何以自资？”对曰：“散愁自
少以来，不登娈童之床，不入季女之室。服膺简策，不
知老之将至。平生素怀，若斯而已。”太子曰：“颜子缩屋
称贞，柳下妪而不乱，未若此翁白首不娶者也。”乃赉
绢百匹。后文宣登凤台，召太子，使手刃囚，太子恻然
有难色，再三不断其首。文宣怒，亲以马鞭撞太子三
下，由是气悸语吃，精神时复昏扰。十年十一月，文宣
帝崩。癸卯，太子即位于晋阳宣德殿。

按《隋书礼仪志》：天保元年，皇太子监国，在西林园冬
会，群议皆东面。二年，于北城第内冬会，又议东面。吏
部郎陆卬疑非礼，魏收改为西面。邢子才议欲依前
曰：“‘凡礼有同者，不可令异。《诗》说天子至于大夫，皆乘
四马’，况以方面之少，何可皆不同乎？若太子定西面
者，王公卿大夫士复何面耶？南面，人君正位，今一官
之长，无不南面，太子听政，亦南面坐。”议者言“皆晋旧
事，太子在东宫西面，为避尊位，非为向台殿也。”子才
以为东晋博议，依汉魏之旧，太子普臣，四海不以为
嫌，又何疑于东面？礼，世子绝旁亲，世子冠于阼，冢，子
生接以太牢。《汉元著令》，太子绝驰道，此皆礼同于君。
又晋王公世子摄命临国，乘七旒安车，驾用三马，礼
同三公。近宋太子乘象辂，皆有同处，不以为嫌。况东
面者，君臣通礼，独何为避？明为向台，所以然也。近皇
太子在西林园在于殿，犹且东面，于北城，非宫殿之
处，更不得邪。诸人以东面为尊，宴会须避。案《燕礼燕
义》，君位在东，宾位则在西，君位在阼阶，故有武玉《践
阼》篇，不在西也。礼：“乘君之车，不敢旷左。君在恶，空其
位，左亦在东，不在西也。‘君在阼，夫人在房’。”郑注：“人君
尊东也。”前代及今，皇帝宴会接客，亦东堂西面。若以
东面为贵，皇太子以储后之礼，监国之重，别第宴臣，
宾自得申其正位。礼者，皆东宫臣属，公卿接宴观礼
而已。若以西面为卑，实是君之正位。太公不肯北面
说《丹书》“西面则道之”，西面乃尊也。君位南面，有东有
西，何可皆避？且事虽少异，有可相比者。周公，臣也；太
子，子也。周公为冢宰，太子为储贰，明堂尊于别第，朝
诸侯，重于宴臣宾。南面贵于东面，臣疏于子，冢宰轻
于储贰。周公摄政，得在明堂南面朝诸侯。今太子监
国，不得于别第异宫，东面宴客，情所未安。“且君行以
太子监国，君宴不以公卿为宾，明父子无嫌，君臣有
嫌。案《仪注》，亲王受诏冠婚，皇子皇女皆东面。今不约
王公南面，而独约太子，何所取邪？议者南尊改就西
面，转君位，更非合礼。方面既少，难为节文，东西二面，
君臣通用。太子宜然，于礼为允。”魏收议云：“去天保初，
皇太子监国，冬会群官于”西园都亭，坐从东面，义取
于向中宫台殿故也。二年，于宫冬会，坐乃东面。收窃
以为疑。前者遂有别议，议者同之。邢尚书以前定东
面之议，复申本怀。此乃国之大礼，无容不尽所见。收
以为太子东宫，位在于震，长子之义也。案《易》八卦，“正
位向中”，皇太子今居北城，于宫殿为东北，南面而坐，
于义为背“也。前者立议，据东宫为本。又案《东宫旧事》，
太子宴会，多以西面为礼。此又成证，非徒言也。不言
太子，常无东南二面之坐，但用之有所，至如西园东
面，所不疑也。未知君臣车服有同异之议，何为而发？
就如所云，但知礼有同者，不可令异；不知礼有异者，
不可令同。苟别君臣同异之礼，恐重纸累札，书不尽
也。”子才竟执东面，收执西面，援引经据，大相往复。其
后竟从西面，为定时议。又疑宫吏之姓，与太子名同，
子才又谓曰：“‘案《曲礼》，‘大夫士之子，不与世子同名’。郑
注云：‘若先之生亦不改’。汉法，天子登位，布名于天下，
四海之内，无不咸避’。案《春秋经》，卫石恶出奔晋，在卫
侯衎卒之前。衎卒，其子恶始立”，明石恶于长子同名。
诸侯长子在一国之内，与皇太子于天子，礼亦不异。
郑言“先生不改”，盖以此义。卫石恶、宋向戌皆与君同
名，《春秋》不讥。皇太子虽有储贰之重，未为海内所避，
何容便改人姓？然事有消息，不得皆同于古。宫吏至
微，而有所犯，朝名从事，亦是难安，宜听出宫尚书更
补佗职。制曰：“可。”

====孝昭帝皇建元年立世子百年为皇太子====按《北齐书孝昭帝本纪》，皇建元年冬十一月辛亥，立
世子百年为皇太子，赐天下为父后者爵一级。按
《乐陵王百年传》，乐陵王百年，孝昭第二子也。孝昭初
即位，在晋阳，群臣请建中宫及太子，帝谦未许。都下
百寮又请，乃称太后令，立为皇太子。帝临崩，遗诏传
位于武成，并有手书。其末曰：“百年无罪，汝可以乐处
置之，勿学前人。”大宁中，封乐陵王。河清三年五月，白
虹围日再重，又横贯而不达，赤星见，帝以盆水承星
影而盖之，一夜，盆自破，欲以百年厌之。会博陵人贾
德胄教百年书，百年尝作数敕字，德胄封以奏。帝乃
发怒，使召百年。百年被召，自知不免，割带玦留与妃
斛律氏。见帝于元都苑凉风堂，使百年书敕字，验与
德胄所奏相似，遣左右乱捶击之。又令人曳百年绕
堂，且走且打，所过处血皆遍地，气息将尽，曰：“乞命，愿
与阿叔作奴。”遂斩之，弃诸池，池水尽赤，于后园亲看
埋之。妃把玦哀号，不肯食，月馀亦死。玦犹在手，拳不
可开，时年十四。其父光自擘之乃开。后主时，改九院
为二十七院，掘得一小尸，绯袍金带，一髻一解，一足
有靴。诸内参窃言，“百年太子也。”或言“太原王昭德。”诏
以襄成王子白泽袭爵乐陵王。齐亡入关，徙蜀死。

### 武成帝河清元年立子纬为皇太子

按《北齐书武成帝本纪》，“河清元年春正月丙戌，立子
纬为皇太子，大赦，内外百官普加汎级，诸为父后者，
赐爵一级。”按《后主本纪》，“后主讳纬，字仁纲，武成皇
帝之长子也。母曰胡皇后，梦于海上坐玉盆，日入裙
下，遂有娠。天保七年五月五日，生帝于并州邸。帝少
美容仪，武成特所爱宠，拜王世子。”及武成入纂大业，
大宁二年春正月景戌，立为皇太子。河清四年，武成
禅位于帝。天统元年夏四月，景子皇帝即位于晋阳
宫。按《祖珽传》，珽为太常少卿散骑常侍，时皇后爱
少子东平王俨，愿以为嗣。武成以后主体正居长，难
于移易。珽私于士开曰：“君之宠幸，振古无二，宫车一
日晚驾，欲何以克终？”士开因求策焉。珽曰：“宜说主上
云，襄、宣、昭帝子俱不得立。今宜命皇太子早践大位，
以定君臣。若事成，中宫、少主皆德君，此万全计也。君
此且微说，令主上粗解，珽当自外上表论之。”士开许
诺。因有彗星出，太史奏云：“除旧布新之征。”珽于是上
书言：“陛下虽为天子，未是极贵。按《春秋元命苞》云：‘乙
酉之岁，除旧革政’。今年太岁乙酉，宜传位东宫，令君
臣之分早定。且以上应天道。”并上《魏献文禅子》故事。
帝从之。由是拜秘书监，加仪同三司，大被亲宠。

### 后主武平元年立皇子恒为皇太子

按《北齐书后主本纪》，“武平元年夏六月甲辰，以皇子
恒生故，大赦，内外百官普进二级，九州职人普进四
级。”九月乙巳，立皇子恒为皇太子。按《幼主本纪》，幼
主名恒，帝之长子也。母曰穆皇后，武平元年六月生
于邺。其年十月立为皇太子。隆化二年春正月乙亥，
即皇帝位，时八岁。